
«Gold Dust Rush». Direcció i coreografia: Eulàlia Bergadà. Assessorament a la direcció: Lipi Hernández. Assessorament de dramatúrgia: Roberto Fratini. Interpretació: Eulàlia Bergadà, Joaquín Collado, Marina Fullana, Raquel Klein i Aloma Ruiz. Composició musical: Aloma Ruiz. Disseny i confecció de l’escenografia: Guillermo Santoma. Disseny de vestuari: Joana Martí. Confecció del vestuari: Yadira Garcia. Disseny d’il·luminació: Conxita Pons. Disseny de vídeo i fotografia: Edu Pérez. Ajudanta de coreografia: Anna Hierro. Producció executiva: Anna Bohigas. Premi de Dansa de l’Institut del Teatre 2015. Una coproducció de l’Institut del Teatre, Grec 2016 Festival de Barcelona i Morlanda Creacions, SL. Amb la col·laboració del Mercat de les Flors, la Fundació SGAE, l’Institut Ramon Llull, el Graner Centre de Creació i La Poderosa. Grec 2016. Graner Centre de Creació. Barcelona. Del 27 al 29 de juliol.

Pols d'idees

És fàcil imaginar el debat d'aquesta nova fornada de coreògrafs: entre dramatúrgia i expressió corporal. Talment com si es tractés d'una falca: hi ha un forat petit allà enmig on la dansa pot trobar vies noves de comunicació i que passa per una mena de “redactat previ”. Quasi una moderna versió de la bíblica “i la paraula es va fer carn”. Primer pensen i després ballen, com per portar la contrària a Samuel Beckett. ¿Una contrareforma? Haurem de deixar un temps per veure-ho, però sembla que tornen moltes coses que havíem liquidat en art contemporani. I no és descartable que també estigui passant en dansa.

El deliri, com a estat catàrtic, és el punt de partida de la producció d'Eulàlia Bergadà que es presenta al Grec Festival com a resultat del Premi de Coreografia de l'Institut del Teatre. Al capdavall, aquella obstinada recerca de felicitat en què l'home s'instal·la d'ençà que es reconeix ésser mortal. I les seves derives: els falsos paradisos terrenals que es concreten aquí en una coreografia obstinadament enèrgica, físicament exhausta, cinètica i estressant. No em diran que fins a aquest punt no sembla tot molt contrareformista. I fins a un pèl moralitzant...

En aquest ordre: fan patir aquests joves quan veus com quasi rellisquen com a conseqüència d'un efecte escenogràfic que millor no desvetllar però que fa del linòleum un terra insegur. Quin coratge! I no es reserven ni per un moment. Es podria dir que la frase coreogràfica no és especialment original. Però és audaç. I això és d'agrair. Com també la idea que l'equip tècnic, figurants tots ells, participin en el muntatge: fan servir l'espai d'exhibició del Graner com poques vegades hem vist. I finalment la música d'Aloma Ruiz i la seva interpretació en directe: una altra d'aquelles bones aportacions. 

D'idees, la peça en va ben farcida. Potser en excés. I aquí comença tot allò que resta: són pols, difuses, llençades al vent, sense consistència narrativa. Tenen l'avantatge d'aportat diversos nivells de significació. Però es fa difícil, quasi impossible completar-les. Es pensa molt: però es pensa massa ràpid. És una contrareforma a mig fer. S'apunta la intenció, i el dispers text que es diu, encara accentua més la sensació de desbordament. 

I en aquest punt tornem a l'inici d'aquesta crítica: entra dansa i dramatúrgia. Heus aquí la qüestió: com si no fossin la mateixa cosa! Aquests extraordinaris ballarins que es belluguen impulsats per una força inimaginable, molt especialment en aquell primer fragment de la peça i també cap al final, són per ells mateixos expressió, intenció, relat i narrativa. De fet voregen l'exactitud, el mot precís, la cosa determinada que en un context perfilat, amb interessants idees escenogràfiques, musicals i formals, poden dir. I són més coses que la pròpia paraula. Perquè en el seu origen, fixem-nos-hi bé de nou en la frase, “la paraula es va fer carn”. És a dir: es va “corporitzar” i d'aquesta forma va esdevenir real, física, tangible, acció. I no pas a l'inrevés. No estic fent una esmena a la totalitat, perquè l'interès de la peça és alt. Però si un recordatori: entre pensar i dansar, no hi ha escletxa, sinó solució de continuïtat breckettiana.

Jordi Sora, Recomana, 29 juliol 2016

Una injecció delirant

Cau pols d’or —confetti daurat—; els quatre ballarins segueixen en trànsit, tararegen els moviments que han ballat frenèticament. És la tercera i última escena de Gold Dust Rush, un espectacle intoxicant i febril, un còctel sensorial: la música es pot acariciar, la dansa penetra per la pell, i l’escenografia es deplega melòdicament. La coreògrafa i ballarina Eulàlia Bergadà va guanyar la primera edició del Premi Institut del Teatre amb aquest projecte, que s’ha estrenat al Graner dins el marc del Grec Festival. 

Gold Dust Rush es podria traduir com la febre de la pols d’or, i és que Bergadà, amb la música d’Aloma Ruiz, s’ha proposat submergir-nos en el deliri festiu, la febre mística i el desordre fisiològic. La peça s’estructura en tres parts, com si es tractés d’un retaule en la que les caselles mostren els mateixos personatges en diferents situacions. Quan el públic entra a la sala, uns tècnics amb la paraula “siervo” escrita a l’esquena, traginen, i des d’un reproductor de CDs plantificat al mig de l’escenari se sent un text. De fet, aquests figurants serveixen d’escletextes irreverents, per passar d’un quadre a l’altre. Un dels grans encerts de la peça és com es presenten els personatges en cada escena, una veu en off els crida per sortir. Apareixen per la porta del fons, que queda entreoberta i s’escola llum. És un espai d’impas oníric.
Raquel Klein, Joaquin Collado, Eulàlia Bergadà i Marina Fullana són nens que juguen en un jardí en la primera escena. Corren, es llencen al terra, cau sorra del sostre, rellisquen, es queden abduïts per la llum que brilla al centre de l’escenari. L’alegria del joc innocent es transforma en eufòria incontrolable. Entre escenes/quadres, la violinista i compositora de l’obra, l’Aloma Ruiz, s’instal·la a l’escenari com si fos una sacerdotessa inflexible. El vermell inunda la segona part: els ballarins transformats en sants-màrtirs pecadors s’embarquen en postures grotesques o dibuixos animats endimoniats. La música s’expandeix en capes, sonen unes veus angelicals femenines entonant cant gregorià, i per sobre el violí de l’Aloma Ruiz rebossa sensualitat. De nens amb una pujada de sucre descomunal, passant per sants pecadors, els quatre ballarins esdevenen maniquís atrapats en una rave. És l’última escena i els han de moure els “siervos” per arrencar a ballar. Comença el veritable trànsit, el viatge multidireccional per caçar la llum, abandonen el cos sobre la cadència de la música. La coreografia segueix un patró geomètric de braços, salts i girs que es repeteix en cercle, al voltant dels discos de llum. 

Tandebò que després d’aquests tres dies al Graner, torni a estar en cartellera aviat, perquè aquesta peça agafarà encara més força i grapa amb el rodatge   —demana una gran entrega física i interpretativa als ballarins des del primer minut. El disseny de vestuari elegantíssim de la Joana Martí, confeccionat per Yadira García, s’acopla orgànicament als cossos i a la coreografia. L’escenografia la firma Guillermo Santoma i a l’assessorament de direcció i dramatúrgia, s’ha comptat amb Lipi Hernández i Roberto Fratini, respectivament. 
A Gold Dust Rush, l’Eulàlia Bergadà revisita la tradició al·legòrica, en la qual referències artístiques del passat i el present conflueixen, però sobretot comunica, t’arrossega i enlaira alhora en un trànsit que voldries que continués una estona més.

Clàudia Brufau, Recomana, 29 juliol 2016

